Fælles holdning (EF) Nr. 37/2000

fastlagt af Rådet den 26. juni 2000

med henblik på vedtagelse af Europa-Parlamentets og Rådets forordning om ændring af de fælles principper i det europæiske national- og regionalregnskabssystem i Det Europæiske Fællesskab (ENS 95) for så vidt angår skatter og bidrag til sociale ordninger og om ændring af Rådets forordning (EF) nr. 2223/96

(2000/C 245/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (ENS 95)(4) udgør referencerammen for de fælles standarder, definitioner, klassifikationer og regnskabsregler, der skal anvendes ved udarbejdelse af medlemsstaternes regnskaber til opfyldelse af Fællesskabets statistiske behov, således at der kan opnås resultater, der er sammenlignelige medlemsstaterne imellem.

(2) I artikel 2 i forordning (EF) nr. 2223/96 fastlægges betingelserne for Kommissionens ændring af metodologien for ENS 95 med det formål at præcisere og forbedre indholdet.

(3) Det er derfor nødvendigt at forelægge Europa-Parlamentet og Rådet præciseringer vedrørende registrering af skatter og bidrag til sociale ordninger i ENS 95, da disse præciseringer ændrer de grundlæggende begreber.

(4) I artikel 2 i protokollen om proceduren i forbindelse med uforholdsmæssigt store underskud, der er knyttet som bilag til traktatens artikel 104, bestemmes det, at der ved offentligt underskud forstås den offentlige sektors nettolåntagning, som defineret i det europæiske nationalregnskabssystem (ENS).

(5) Udvalget for Det Statistiske Program, der er nedsat ved Rådets afgørelse 89/382/EØF, Eurotom(5), Udvalget for Penge-, Kreditmarkeds- og Betalingsstatistik, der er nedsat ved Rådets afgørelse 91/115/EØF(6), og Bruttonationalindkomstudvalget (BNI-Udvalget) kan afgive udtalelse om den landsspecifikke registrering af skatter og sociale ordninger i regnskaberne, når de finder det relevant.

(6) Udvalget for Det Statistiske Program og Udvalget for Penge-, Kreditmarkeds- og Betalingsbalancestatistik er blevet hørt.

(7) De nødvendige foranstaltninger til gennemførelse af forordning (EF) nr. 2223/96 bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7) -

UDSTEDT FØLGENDE FORORDNING:

Artikel 1

Formål

Formålet med denne forordning er at ændre de fælles principper i ENS 95 for så vidt angår skatter og bidrag til sociale ordninger for at sikre sammenlignelighed og åbenhed mellem medlemsstaterne.

Artikel 2

Almindelige principper

Virkningen på den offentlige sektors nettolåntagning/nettolångivning af skatter og bidrag til sociale ordninger, som registreres i systemet, omfatter ikke beløb, som ikke vil kunne oppebæres.

Derfor svarer virkningen på den offentlige sektors nettolåntagning/nettolångivning af skatter og bidrag til sociale ordninger, som registreres i systemet efter optjeningstidspunktet, set over en rimelig periode til de beløb, som faktisk oppebæres.

Artikel 3

Registrering af skatter og bidrag til sociale ordninger i regnskaberne

De skatter og bidrag til sociale ordninger, der registreres i regnskaberne, kan udledes af to kilder, nemlig beløb, som fremgår af en ansættelse eller en angivelse, eller indbetalinger.

a) Anvendes ansættelse eller en angivelse som kilde, justeres beløbene ved hjælp af en koefficient, der gør det muligt at tage hensyn til ansatte eller angivne, men aldrig oppebårne beløb. Som en alternativ behandling vil der kunne registreres en kapitaloverførsel til de relevante sektorer svarende til den samme justering. For at afspejle de ansatte eller angivne, men aldrig oppebårne beløb, beregnes koefficienterne på grundlag af tidligere erfaringer og nuværende forventninger. Koefficienterne er specifikke for de forskellige typer skatter og bidrag til sociale ordninger. Hvert land fastsætter de koefficienter, det vil anvende, efter en metode, som på forhånd er aftalt med Kommissionen (Eurostat).

b) Anvendes indbetalinger som kilde, periodeafgrænses disse, således at de pågældende beløb henføres til det tidsrum, hvor den virksomhed, der har givet anledning til indbetalingspligten, har fundet sted (eller, hvad angår visse former for indkomstskatter, til det tidsrum, hvor skatteansættelsen har fundet sted). Afgrænsningen kan baseres på det gennemsnitlige tidsinterval mellem den pågældende virksomhed (eller skatteansættelsen) og indbetalingen.

Artikel 4

Kontrol

1. Kommissionen (Eurostat) kontrollerer, at medlemsstaterne gennemfører de principper, der er fastlagt i denne forordning.

2. Fra år 2000 fremsender medlemsstaterne til Kommissionen (Eurostat) inden udgangen af hvert år en detaljeret beskrivelse af de metoder, de har til hensigt at anvende for de forskellige kategorier af skatter og bidrag til sociale ordninger for at overholde denne forordning.

3. Hver enkelt af de berørte medlemsstater og Kommissionen (Eurostat) aftaler, hvilke metoder der skal anvendes, samt eventuelle ændringer.

4. Udvalget for Det Statistiske Program, Udvalget for Penge-, Kreditmarkeds- og Betalingsstatistik og BNI-Udvalget holdes af Kommissionen (Eurostat) underrettet om de metoder, der anvendes, og om beregningen af ovennævnte koefficienter.

Artikel 5

Gennemførelse

Efter proceduren i artikel 4 i forordning (EF) nr. 2223/96 indfører Kommissionen inden seks måneder efter vedtagelsen af nærværende forordning de ændringer i bilag A i forordning (EF) nr. 2223/96, der er nødvendige for anvendelsen af nærværende forordning.

Artikel 6

Udvalgsprocedure

Artikel 4 i forordning (EF) nr. 2223/96 affattes således:

"Artikel 4

1. Kommissionen bistås af Udvalget for Det Statistiske Program (i det følgende benævnt 'udvalget').

2. Når der henvises til dette stykke, anvendes artikel 4 og 7 i afgørelse 1999/468/EF, jf. dennes artikel 8.

Fristen i artikel 4, stk. 3, i afgørelse 1999/468/EF fastsættes til tre måneder.

3. Udvalget vedtager selv sin forretningsorden."

Artikel 7

Ikrafttræden

1. Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

2. Medlemsstaterne kan anmode Kommissionen om en overgangsperiode på højst to år til at tilpasse deres regnskabssystemer til denne forordning.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 21 E af 25.1.2000, s. 68.

(2) EFT C 75 af 15.3.2000, s. 19.

(3) Europa-Parlamentets udtalelse af 13.4.2000 (endnu ikke offentliggjort i EFT), Rådets fælles holdning af 26.6.2000 og Europa-Parlamentets afgørelse af ... (endnu ikke offentliggjort i EFT).

(4) EFT L 310 af 30.11.1996, s. 1. Ændret ved forordning (EF) nr. 448/98 (EFT L 58 af 27.2.1998, s. 1).

(5) EFT L 181 af 28.6.1989, s. 47.

(6) EFT L 59 af 6.3.1991, s. 19. Ændret ved afgørelse 96/174/EF (EFT L 51 af 1.3.1996, s. 48).

(7) EFT L 184 af 17.7.1999, s. 23.

RÅDETS BEGRUNDELSE

I. INDLEDNING

1. Den 19. oktober 1999 sendte Kommissionen Rådet et forslag til Europa-Parlamentets og Rådets forordning om ændring af de fælles principper for ENS 95 for registrering af skatter og bidrag til sociale ordninger og om ændring af Rådets forordning (EF) nr. 2223/96.

2. Dette forslag er baseret på traktatens artikel 285, hvorefter den fælles beslutningsprocedure med Europa-Parlamentet, der er fastsat i traktatens artikel 251, finder anvendelse.

3. Europa-Parlamentet afgav udtalelse efter førstebehandlingen den 13. april 2000.

4. Det Økonomiske og Sociale Udvalg afgav udtalelse den 26. januar 2000.

5. Den 26. juni 2000 vedtog Rådet sin fælles holdning i henhold til traktatens artikel 251.

II. FORMÅLET MED FORSLAGET

Hovedformålet med forslaget er at ændre de fælles principper i ENS 95 for så vidt angår registrering af skatter og bidrag til sociale ordninger. Desuden ændres Rådets forordning (EF) nr. 2223/96, idet udvalgsproceduren i artikel 4 erstattes i overensstemmelse med Rådets afgørelse 1999/468/EF af 28. juni 1999(1). Hovedformålet er at sikre, at Fællesskabets statistiske behov dækkes ved, at skatter og bidrag til sociale ordninger registreres i ENS 95 på en sammenlignelig og gennemsigtig måde. Det vigtigste ændring, der skal foretages, er, at skatter og bidrag til sociale ordninger, der registreres i systemet, ikke skal omfatte beløb, som ikke forventes opkrævet. Dette skal sikre, at skatter og bidrag til sociale ordninger, der registreres på grundlag af den udløsende begivenhed, inden for en rimelig tid svarer til de beløb, der faktisk er opkrævet.

III. ANALYSE AF DEN FÆLLES HOLDNING

Den fælles holdning følger opbygningen i Kommissionens forslag. Ændringerne i den fælles holdning er sammenlignet med Kommissionens forslag i det følgende.

Europa-Parlamentets ændring 1, hvorefter "præcisering" ændres til "ændring" i titlen, er medtaget i den fælles holdning i sin substans, men er omformuleret lidt i overensstemmelse med den interinstitutionelle overenskomst af 22. december 1998 om fælles retningslinjer for EF-lovgivningens affattelse(2), særlig punkt 18.

Artikel 1

I den fælles holdning er artikel 1 omformuleret for at tage hensyn til ændringen i forordningens titel. I substansen følger denne ændring Europa-Parlamentets ændring 1.

Da formålet med forslaget imidlertid kun er at ændre den nuværende forordning om ENS 95 for så vidt angår principperne for registrering af skatter og bidrag til sociale ordninger, har Rådet ikke fundet det hensigtsmæssigt at medtage bestemmelser om indførelse af en retsgrundlag for fastsættelse af momsbaserede egne indtægter ved hjælp af ENS 95 i denne forbindelse. Derfor er Europa-Parlamentets ændring 6 ikke medtaget i den fælles holdning.

Artikel 2

Ændringerne i artikel 2 ændrer ikke substansen i Kommissionens forslag, men skal blot forbedre teksten ved at anvende en mere præcis affattelse.

Artikel 3

I artikel 3, litra a), i den fælles holdning, er der tilføjet en bestemmelse om en alternativ behandling for at give større fleksibilitet. Europa-Parlamentets ændring 7 er således medtaget, om end i en lidt anden affattelse.

Artikel 4 i Kommissionens forslag

Rådet har ment, at artikel 4 i Kommissionens oprindelige forslag ikke var tilstrækkelig klar, og har besluttet at lade artiklen udgå som unødvendig.

Artikel 4 (artikel 5 i Kommissionens forslag)

Der er ikke foretaget nogen ændringer i Kommissionens forslag.

Artikel 5 (artikel 6 i Kommissionens forslag)

Affattelsen af denne artikel er blevet ændret for at gøre teksten klarere. Europa-Parlamentets ændring 8 er medtaget.

Artikel 6 (ny)

For at tage hensyn til Rådets afgørelse 1999/468/EF af 28. juni 1999(3), hvorefter udvalgsproceduren i Rådets afgørelse 87/373/EØF erstattes, er der indsat en ny artikel 6 i den fælles holdning. Denne bestemmelse erstatter artikel 4 i forordning (EF) nr. 2223/96 med den ny udvalgsprocedure. Denne ændring ændrer ikke substansen i artikel 5 i den fælles holdning.

Artikel 7 i Kommissionens forslag

Datoen for den fælles holdnings ikrafttræden er fastsat til tyvendedagen efter offentliggørelsen i EFT.

I artikel 7, stk. 2, i den fælles holdning har Rådet indsat en bestemmelse, hvorefter medlemsstaterne kan anmode Kommissionen om en overgangsperiode på højst to år. Europa-Parlamentets ændring 9 er således medtaget i den fælles holdning.

Betragtningerne

Betragtningerne er tilpasset ændringerne i Kommissionens forslag.

For at gøre teksten klarere har Rådet udeladt betragtning 3 i Kommissionens forslag og ændret betragtning 4 (ny 3), således at det fremgår klart, at det er nødvendigt at forelægge Europa-Parlamentet og Rådet præciseringer vedrørende registrering af skatter og bidrag til sociale ordninger i ENS 95, da disse præciseringer ændrer de grundlæggende begreber.

Rådet er ikke uenigt i princippet om, at der er behov for at fastsætte klare kriterier for at skabe homogenitet i de forskellige medlemsstaters regnskaber. Rådet har dog ikke medtaget Europa-Parlamentets ændring 2 og 3, da formålet ikke er at forklare forordningens dispositive del (se punkt 10 i den interinstitutionelle overenskomst om fælles retningslinjer for EF-lovgivningens affattelse(4)).

Af de grunde, der er anført vedrørende artikel 1, kan Rådet heller ikke acceptere Europa-Parlamentets ændring 4 og 5.

Vedrørende artikel 5 er der indsat en ny betragtning 5 i den fælles holdning for at klarlægge de forskellige udvalgs rolle.

IV. KONKLUSION

Rådet mener, at alle de ændringer, som det har foretaget i den fælles holdning, er helt i overensstemmelse med forordningsforslagets mål. Det skal sikres, at medlemsstaterne behandles ens, uanset hvilke statistiske kilder de anvender. Den fælles holdning indeholder substansen i de fleste af de ændringer til den dispositive del, som Europa-Parlamentet har foreslået.

(1) EFT L 184 af 17.7.1999, s. 23.

(2) EFT C 73 af 17.3.1999, s. 1.

(3) EFT L 184 af 17.7.1999, s. 23.

(4) EFT C 73 af 17.3.1999, s. 1.